Epäilty oli ennen naisen ampumista pyrkinyt sisälle toisen kerrostalonsa asukkaan kotiin ja ampunut oven avannutta miestä kohti. Poliisin mukaan ampujan ase oli luvallinen.

Mistä on kyse? Kerrostaloalueella Lahden Mukkulassa ammuttu nainen kuoli vammoihinsa

Epäilty ampui paitsi naista myös toisessa asunnossa asunutta miestä, joka ei loukkaantunut

Poliisi epäilee teon motiiviksi selän takana puhumista

75-vuotiaan miehen Lahden Mukkulassa ampuma noin 70-vuotias nainen kuoli vammoihinsa. Ampumavälikohtaus sattui sunnuntaina kerrostaloalueen pihapiirissä.

Poliisin mukaan tapahtumaketju on tarkentunut tutkinnassa. Puolenkymmentä kerrostalon asukkaita oli kokoontunut pihalle, jonne tuli myös 75-vuotias, myöhemmin asetta käyttänyt asukas.

Mies uhkaili käsiaseella kolmea henkilöä ja ampui lopulta naista päähän. Nainen vietiin sairaalaan, jossa hän menehtyi maanantaina.

Ase oli luvallinen 22-kaliiperinen pienoispistooli.

Poliisin mukaan epäilty ampuja oli ennen pihan tapahtumia pyrkinyt sisään yhteen talon asunnoista ja ampunut oven avanneen miehen suuntaan. Asukas ei vahingoittunut.

Poliisi epäilee ampumisten motiiviksi mahdollista selän takana puhumista. 75-vuotias oli käsittänyt joidenkin talon asukkaiden puhuneen hänestä pahaa.

Epäillyllä ei poliisin mukaan ollut muuta suhdetta ampumisen kohteisiin kuin että he olivat naapureita. Alkoholilla ei ollut osuutta tapahtumiin.

Poliisin mukaan epäillyllä ei ole aiempaa väkivaltarikostaustaa.

Tapahtumia tutkitaan tappona, tapon yrityksenä ja kolmena laittomana uhkauksena.